…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Г-Н ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

**от Георги Събев – заместник-министър на земеделието**

**Относно:** Проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 9а, т. 2 от Закона за подпомагане на земеделските производители внасям за издаване проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. (ДВ, бр. 16 от 2015г.) (НИД на Наредба № 7 от 2015 г.).

**Причини, които налагат приемането на акта**

Законодателната процедура за прилагането на новата правна рамка на стратегическите планове по Общата селскостопанска политика (ОСП) от 1 януари 2021 година не приключи навреме и беше предвидено продължаване на прилагането на правилата на настоящата рамка на ОСП, която обхваща периода 2014 – 2020 г. („настояща рамка на ОСП“), с цел непрекъснатост на плащанията за земеделските стопани, като по този начин се осигури предвидимост и стабилност по време на преходния период. С оглед изложено следва да се уреди прилагането на досегашната правна рамка и на национално ниво. Съгласно Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (Регламент (ЕС) № 1306/2013) (ОВ, L 347 от 20 декември 2013 г.) (Регламент (ЕС) № 1306/2013 финансирането на мерките за развитие на селските райони се извършва от Европейски земеделски фонд за развитие на селските райони (ЕЗФРСР) при споделено управление между държавите-членки и Съюза. Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (Регламент (ЕС) № 1305/2013) (ОВ, L 347 от 20 декември 2013 г.) (Регламент (ЕС) № 1305/2013) определя общите правила за подпомагането на развитието на селските райони от Съюза, финансирано от ЕЗФРСР.

В съответствие с чл. 28, параграф 5 от Регламент (ЕС) № 1305/2013, новите ангажименти, които ще бъдат поемани в програмите за развитие на селските райони държавите членки определят по-кратък период - от една до три години. В съответствие с тази разпоредба, новите ангажименти по част от направленията на мярка 10 „Агроекология и климат“, поети през 2022 г., са с продължителност от 3 години. Изпълнението на тези поети ангажименти по направления „Опазване на застрашени от изчезване местни породи, важни за селското стопанство“ и „Опазване на застрашени от изчезване местни сортове, важни за селското стопанство“, на които в Стратегическия план 2023 – 2027 г. има планирани аналогични интервенции, ще приключи през 2024 г.

По отношение на мярка 11 „Биологично земеделие“ от Програмата за развитие на селските райони също съгласно чл. 28, параграф 5 от Регламент (ЕС) № 1305/2013 през 2022 г. е изменена приложимата Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (ДВ, бр. 16 от 2015г.), като е предвидено поемане на нови ангажименти с по- кратки срокове.

През 2022 г. с решение C(2022) 8749 на Европейската комисия беше одобрен Стратегическия план на Република България. Съгласно чл. 9, ал. 3 от Регламент (ЕС) № 2021/2115 на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент. Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Комисията. В този Стратегически план има одобрени нива на плащане по отделни интервенции. Някои от тези интервенции са аналогични на мерки от Програмата за развитие на селските райони за периода 2014 – 2020 г. – например направления „Опазване на застрашени от изчезване местни породи, важни за селското стопанство“ и „Опазване на застрашени от изчезване местни сортове, важни за селското стопанство“ от мярка 10 „Агроекология и климат“, мярка 14 „Хуманно отношение към животните“ и мярка 11 „Биологично земеделие“. Предвидените нива за подпомагане в Стратегическия план са различни по стойност в сравнение с годишния размер на подпомагането по аналогични дейности в Програмата за развитие на селските райони за периода 2014 – 2020 г. (ПРСР 2014 – 2020 г.). Размерът на подпомагане е формиран въз основа на статистически данни и оценки от последните няколко години, в които освен кризата, произтичаща от разпространението на COVID 19, развитието на сектор селско стопанство бе засегнато и от последиците на продължаващия военен конфликт на територията на Украйна.

В последните три години земеделските стопани са изправени пред редица трудности, свързани с негативната промяна в икономическите условия в страната и на европейско ниво. В контекста на тази динамичната икономическа обстановка и поетите 3 годишни ангажименти по мярка 10 „Агроекология и климат“, в проекта на наредба се предвижда размерите на финансовото подпомагане по двете направления да бъдат адаптирани до нивата на подпомагане на дейностите в идентичните интервенции в одобрения Стратегически план. Актуализирането спрямо оценените вече допълнителни разходи, на които се основават размерите на подпомагане на идентичните дейности в Стратегическия план, ще намали усещането за несигурност и ще осигури частичен принос в периода на изпълняваните ангажименти, без това да води до различни нива на подпомагане за едни и същи дейности през 2023 г.

Земеделските стопани изпитват нужда от финансов ресурс за оборотни средства, за да посрещнат непрекъснато нарастващите си производствени нужди. В този смисъл, увеличението на подкрепата за биологичните производители чрез изпълняваната мярка 11 „Биологично земеделие“ ще допринесе за съхраняване на производствения потенциал на сектора и за осигуряване на неговото нормално функциониране през следващите месеци.

През 2023 г се очаква да стартира прилагането на интервенции „Биологично растениевъдство“, „Биологично пчеларство“ и Еко схема за биологично земеделие (селскостопански животни). За тези интервенции има одобрени нови нива на плащане. Предложението за промяна на финансовото подпомагане по отделните групи култури, за които може да се получи безвъзмездна финансова помощ по мярка 11 „Биологично земеделие“ не надвишава нивата на подпомагане, одобрени в Стратегическия план по интервенциите в областта на биологичното земеделие.

В Приложение II от Регламент (ЕС) № 1305/2013 е посочено, че максималните размери на подпомагането могат да бъдат увеличени в надлежно обосновани случаи с оглед на специфични обстоятелства, които следва да бъдат разяснени в програмите за развитие на селските райони. Такава обосновка е предложена, ведно с гласуваните изменения в тази част на ПРСР 2014 – 2020 г.

Насърчаване на по-високи нива на подпомагане за хуманно отношение към животните може да бъде приложен за мярка 14 „Хуманно отношение към животните“ от Програмата за развитие на селските райони за периода 2014 – 2020 г. за земеделските стопани, кандидатствали през кампания 2022, с цел запазване на техните стопанства и възможност за компенсиране на по-високата себестойност на продукцията вследствие на нарастващите цени, затруднената реализация и намаляване възможността за пазарна възвращаемост от производствената дейност, осъществявана при непрекъснато покачващи се разходи.

В този смисъл, се предлага промяна на компенсаторните плащания за земеделските стопани по мярка 14 „Хуманно отношение към животните“ от Програмата за развитие на селските райони за периода 2014 – 2020 г., което ще допринесе за съхраняване на производствения потенциал на агрохранителния сектор и за осигуряване на неговото нормално функциониране през следващите месеци.

Актуализираният размер на компенсаторните плащания по трите мерки е посочен в съответните разпоредби на проекта на НИД на Наредба № 7 от 2015 г.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., както и ефективно управление на финансови средства по мярката. Осигурява се нормално функциониране на производствения потенциал на агрохранителния сектор. Постига се изравняване нивата на подпомагане по двата основни инструмента в областта на ОСП, които ще се прилагат през тази и следващата година, а именно – Програмата за развитие на селските райони за периода 2014 – 2020 г. и Стратегическия план. Така се дава възможност на земеделските стопани да посрещнат предизвикателствата на икономическите последици от последните години.

**Финансови и други средства, необходими за прилагането на новата уредба**

Проектът на НИД на Наредба № 7 от 2015 г. не води до въздействие върху държавния бюджет. Той не предвижда разходването на допълнителни средства от бюджета на Министерството на земеделието и на Държавен фонд „Земеделие“, както и допълнителна финансова тежест за кандидатите и бенефициентите на подпомагане. Финансовите средства ще бъдат предвидени в сметката за средствата от Европейския съюз на Държавен фонд „Земеделие“ като плащанията се предоставят в рамките на предвидените финансови средства съответно по мярка 10 „Агроекология и климат", от по мярка 11 „Биологично земеделие“ и по мярка 14 „Хуманно отношение към животните“ от ПРСР 2014 – 2020 г. В такъв смисъл са разпоредбите на чл. 11 от Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г., чл. 9 от Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. и чл. 5 от Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г. (ДВ, бр. 67 от 2017 г.).

**Очаквани резултати от прилагането на акта**

С проекта на НИД на Наредба № 7 от 2015 г. се очаква да се постигнат целите от издаването на акта и да се осигури по-пълно прилагане на ПРСР 2014 – 2020 г. С проекта на наредба ще бъде осигурена по-голяма публичност и информираност на земеделските стопани за дейностите и направление, съответно някои с нови нива на подпомагане. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

Мярка 10 „Агроекология и климат“ е регламентирана на ниво право на Европейския съюз в чл. 28 от Регламент (ЕС) № 1305/2013.

Мярка 11 „Биологично земеделие“ е регламентирана на ниво право на Европейския съюз в чл. 29 от Регламент (ЕС) № 1305/2013.

Мярка 14 „Хуманно отношение към животните“ е регламентирана на ниво право на Европейския съюз в чл. 33 от Регламент (ЕС) № 1305/2013.

С проекта на НИД на Наредба № 7 от 2015 г. се съобразява и прилагането на приложение ІІ от Регламент (ЕС) № 1305/2013.

С проекта на НИД на Наредба № 7 от 2015 г. се осигурява прилагането на чл. 75 от Регламент (ЕС) № 1306/2013.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ., бр. 35 от 2007 г.), тъй като с проекта на наредба не се транспонира директива.

**Информация за проведените обществени консултации**

На основание чл. 26 от Закона за нормативните актове проекта на наредба и проекта на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 14 дни. С решение № 353 от 09 май 2023 г. на Министерския съвет е одобрен проект за изменение на ПРСР 2014 – 2020 г. Това изменение е изпратено и на Европейската комисия и за да намери приложение на територията на страната следва своевременно да се регулират на национално ниво съответните обществени отношения. В тази връзка е необходимо да се приеме проекта на наредба. С нея се променят нивата на подпомагане, които могат да бъдат предоставени от Държавен фонд „Земеделие“. За да бъдат предоставени тези суми е необходимо да се извършват съответните административни проверки и проверки на място по подадени заявления за плащане по мярка 10 „Агроекология и климат“ и мярка 11 „Биологично земеделие“, съответно мярка 14 „Хуманно отношение към животните“. В тази връзка следва да се има предвид и разпоредбата на чл. 75 от Регламент (ЕС) № 1306/2013, съгласно който плащанията по мярка 10 „Агроекология и климат“, мярка 11 „Биологично земеделие“ и мярка 14 „Хуманно отношение към животните“ се осъществяват в периода от 1 декември до 30 юни на следващата календарна година. Влизането в сила на проекта на наредба е изцяло в интерес на земеделските стопани, кандидати за подпомагане по цитираните мерки, тъй като ще получат по – голям по размер плащане, и то в кратки срокове. Предвид продължаващото увеличение на разходите вследствие на руското нашествие в Украйна, влошената икономическа обстановка, поради последиците от разпространението на COVID 19 и наложените мерки за опазването здравето на населението, земеделските стопани се нуждаят от своевременна подкрепа, която да компенсира генерираните допълнителни разходи и загуба на доходи. Срокът за обществена консултация от 14 дни ще даде възможност за ускоряване на процедурата по обработка на заявленията за подпомагане/заявления за плащане и съответно извършване на плащания в най-кратки срокове с оглед осигуряване на навременна подкрепа на засегнатите в сектора на земеделието.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на наредба, ведно с проекта на доклад към него, е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с изложеното, предлагам да издадете на основание чл. 9а, т. 2 от Закона за подпомагане на земеделските производители приложената Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложения:** | 1. Проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. 2. Справка за отразяване на постъпилите становища; 3. Справка за отразяване на постъпилите предложения от обществена консултация; 4. Постъпили становища. |

С уважение,

**ГЕОРГИ СЪБЕВ**

*Заместник-министър на земеделието*

МХ/РСР